Craig Breen

Craig Breen (2. veebruar 1990 – 13. aprill 2023) oli Iirimaa rallisõitja.
Craig Breen sõitis Fordi (2009–2012), Peugeot’ (2014–2015), Citroëni (2016) ning Hyundai (2019–2021) võistkonnas. M-Spordiga lõi ta käed 2022. aastal, kuid 2023. aastal naasis Hyundaisse. Tema kaardilugejad olid Gareth Roberts (hukkus rallil 2012), Paul Nagel ja James Fulton.
Karjäär.
Craig Breen oli Iiri rallisõitja Ray Breeni poeg. Kardiga hakkas Craig sõitma 1999. aastal Iirimaal, rallit hakkas ta sõitma 2007. aastal, osaledes 2008. aastal Euroopas ka kardisõitudel.
2009. aastal keskendus ta rallile ning võitis Iirimaa, Suurbritannia ja rahvusvahelise Fiesta Sporting Trophy ralli meistrivõistlused. Seejärel võitis ta Fiesta Sport Trophy International Shootout ralli ja sõlmis aastase lepingu M-Spordiga. Nende saavutuste eest krooniti Breen Iirimaa aasta nooreks rallisõitjaks ja ta sai Billy Colemani auhinna.
2010. aastal osales ta Ford Fiesta S2000-ga nii Briti autoralli meistrivõistlustel kui ka Iirimaa asfaldiralli meistrivõistlustel. Samal aastal saavutas Breen WRC-sarjas (auroralli maailmameistrivõistlused) Soome rallil üldarvestuses 17. ja Walesi rallil 12. koha.
2011. aastal võistles ta Ford Fiesta R2 roolis. Ta võitis oma esimese Junior World Rally Championship ralli Saksamaal, seejärel tuli esikoht Walesi rallil.
2012. aastal võistles Breen Super 2000 WRC-sarjas Ford Fiesta S2000 roolis. Ta võitis sarja avaetapi Monte Carlos ja oli liider ka pärast teist etappi Rootsis. Sama aasta juunis hukkus Intercontinental Rally Challenge’i viiendal osavõistlusel Targa Florio rallil avariis Breeni kaardilugeja Gareth Roberts.
2013. aastal sõlmisid Breen ja tema kaardilugeja Paul Nagle lepingu Peugeot'ga, et osaleda ERC-sarjas (European Rally Championship). Breen oli ERC-sarjas edukas, saavutades hooaja jooksul viis poodiumikohta ja kokkuvõttes kolmanda koha, jäädes teisest kohast maha vaid nelja punktiga. Breen võitis oma esimese ERC-sarja ralli Kreekas 2014, sõites Akropolise rallil Peugeot 208 T16-ga.
2016. aastal sõitis ta Citroën Total World Rally Teamis, startides ka mõnedel WRC-rallidel ja saavutas esimese WRC-poodiumikoha Soome rallil, kus ta oli kolmas. Järgmine poodiumikoht tuli 2018. aasta Rootsi rallil, kus ta oli teine. 
Aastatel 2019–2020 startis ta üksikutel WRC-rallidel. Rally Estonial tuli ta 2020. aastal Ott Tänaku järel teiseks.
2021. aasta oktoobris teatati, et Breen liitub M-Sport World Rally Teamiga ja on 2022. aastal hooaja nende esisõitja. Ta osales koos võistkonnakaaslaste Adrien Fourmaux' ja Gus Greensmith'iga kõigil 13-l etapil. Tema parim koht oli kolmas Monte Carlo rallil.
Kui Breeni kauaaegne kaardilugeja Paul Nagle teatas, et lõpetab karjääri, sai 2022. aastal enne Kataloonia rallit tema kaardilugejaks James Fulton. Oma viimasel WRC-rallil Rootsis (2023) oli Breen Ott Tänaku järel teine. WRC-rallide võite Craig Breen ei saanud, kuid viiel WRC-rallil saavutas ta teise koha.
Hukkumine.
Craig Breen hukkus 33-aastaselt 13. aprillil 2023, kui ta tegi avarii Hyundai i20 N Rally1 roolis Horvaatia ralli testikatsel. Breeni auto sõitis kohaliku aja järgi kell 12.40 vasakpoolse esiosaga Stari Goluboveci ja Lobori vahelisel teel vastu posti. Breeni vigastused olid surmavad, kaardilugeja James Fulton vigastada ei saanud .